Účastník ZPC	
Meno, priezvisko, titul:	Dagmar Vanečková,  PhDr.	
Úsek:	
Štátny pedagogický ústav, Úsek pre tvorbu a rozvoj obsahu štátnych vzdelávacích programov
	
Zahraničná pracovná cesta	
Miesto konania – štát, mesto:	Štrasburg, Francúzsko	
Organizátor:	Council of Europe	
Termín:	19. –  21. marec 2019	
Účel:	11.zasadanie CDPPE	
Rokovací jazyk:	anglický, francúzsky	
Rámcový program	
Miesto konania ZPC (štát, mesto): Francúzsko, Štrasburg
Nástup na ZPC (miesto, dátum, čas): Bratislava, 18.03.2019, 5.30 hod.
Prekročenie štátnej hranice: 18.03. 2019 o 6.00 hod.
Ukončenie ZPC (miesto, dátum, čas): Bratislava 21.03. 2019, 22.30 hod.
Prekročenie štátnej hranice: 21.03. 2019 o 22.00 hod.
Spôsob dopravy: služobné motorové vozidlo

18.03.2019 – 5.30 odchod na miesto konania 11. zasadnutia CDPPE
-	      Odchod z Bratislavy, príchod do Štrasburgu, ubytovanie sa v hoteli
19.03.2019 - 9.00 – 18.00 hod Palác Európy – Témy:
        -      Informácie z vedenia CDPPE, Prezentácia všeobecných zámerov a cieľov vedenia
-      prerokovanie návrhu a diskusia k európskemu pohľadu na vyučovanie dejepisu               
        -      Demokratické školy pre všetkých – kampaň, predložené nástroje na zmenu myslenia škôl i rodičov v Európe
-	Vzdelávanie k digitálnemu občianstvu
-	Spustenie nového vzdelávacieho portálu na webe Rady Európy
-	Jazyková politika a prax v krajinách Rady Európy
-	Demokratické poslanie vysokých škôl
-	Školský vzdelávací program a učebnice o dejinách Rómov vrátane ich kočovania
20.03.2019 - 9.00 – 18.00 hod Palác Európy – Témy:
-	 Školy pre politické a politologické odbory vzdelávania
-	 Spolupráca s UNESCO
-	 Umelá inteligencia a technologická revolúcia 
-	 Vzdelávanie migrantov, utečencov a zraniteľných skupín
-	 Platforma etiky, transparentnosti a integrity (ETINED)
-	 Etika v učiteľských profesiách
21.03.2019 - 9.00 – 13.00 hod Palác Európy – Témy:
-	 Spolupráca so severo-južným centrom Rady Európy
-	 Spolupráca s Európskou rozvojovou bankou (CEB)
-	 Kampaň Dosta!
-	 Pracovná agenda CDPPE                       

21.03.2019 –  Odchod do Bratislavy
	
Stručný priebeh	
Za účasti riaditeľa Štátneho pedagogického ústavu a národného experta pre vzdelávaciu politiku a prax Ľudovíta Hajduka sa konalo v Paláci Európy v Štrasburgu  11. zasadanie riadiaceho  výboru pre vzdelávaciu politiku. V prvý deň rokovania rezonovala najmä téma európskeho pohľadu na vyučovanie dejepisu, ako je napríklad Pamätný deň holokaustu a kampaň Slobodne hovoriť, bezpečne sa učiť – Demokratické školy pre všetkých. Hlavní aktéri kampane informovali výbor o jej spustení v novembri minulého roka, v čase, keď si Európske Wergeland Centrum pripomínalo 10. výročie svojho založenia. Delegáti sa dozvedeli aj to, ako sa darí realizovať plánované aktivity vyplývajúce z kampane a s ňou súvisiaceho výskumného projektu Vplyv protiradikalizačných politík na sektor vzdelávania na národnej úrovni členských štátov Rady Európy. Autori kampane odporúčajú prioritne šesť  tém, ktoré si majú osvojiť školy, spoločenské a regionálne autority. Počúvať hlasy detí a študentov,  riešiť kontroverzné otázky, predchádzať násiliu a šikanovaniu, zaoberať sa propagandou, dezinformáciami a falošnými správami, zlepšovať kvalitu života v škole, bojovať proti diskriminácii. Riaditeľ ŠPÚ Ľudovít Hajduk upozornil, že v tomto procese má nezastupiteľné prostredie najmä škola. Ak chceme, aby sa naplnili ciele kampane v spomínaných šiestich témach, demokratické prostredie sa musí stať súčasťou každodenného života, vrátane školského prostredia. Len taká demokracia v skutočnosti tvorí predpoklad pre demokratickú kultúru. Mali by sme si však položiť otázku, na akom stupni vývoja sú v tomto zmysle školy dnes, ako reagujú na reálne výzvy v živote školy a triedy, či sú motivované a zaangažované tak, aby nečakali na kampaň alebo nariadenie vlády a administratívy. V prípravnej fáze kampane sa riadiaci tím sústredil na oboznámenie sa so situáciou škôl naprieč Európou, práve pokiaľ ide o reálny stav demokracie v kurikule a školskom živote. Široká bola aj diskusia o otázkach jazykovej politiky a praxe vo vzdelávacích programoch jednotlivých krajín Európskej únie a vzdelávaní k digitálnemu občianstvu. 
V programe 11. plenárneho zasadania CDPPE bola aj agenda vysokoškolského vzdelávania a problematika škôl zameraných na štúdium politických vied. Pripomienky, ktoré odzneli v diskusii, zobral výbor na vedomie.
V diskusii o tom, čo má byť obsahom demokratického poslania vysokoškolského vzdelávania sa zdôraznila potreba nájsť formu a nástroje, ako upriamiť pozornosť študentov na otázky súvisiace s demokratickým poslaním vysokoškolského štúdia v štátoch Európy. V tejto súvislosti sa delegáti zhodli v tom, že je nevyhnutné posilniť spoluprácu vysokých škôl so zodpovednými inštitúciami na miestnej úrovni. Táto téma, ktorá bude rezonovať na Globálnom fóre o akademickej slobode, inštitucionálnej autonómii a budúcnosti demokracie v júni v Štrasburgu, je inšpiratívna aj pre vysoké školy na Slovensku. 
Proces formulovania obsahu demokratického poslania vzdelávania na vysokých školách a jeho formálneho využívania v praxi v gescii Rady Európy prebieha v úzkej spolupráci s Medzinárodným konzorciom pre vysokoškolské vzdelávanie, občiansku zodpovednosť a demokraciu (International Consortium for Higher Education, Civic Responsibility and Democracy), Medzinárodnou asociáciou univerzít (International Association of Universities), Európskym Wergeland Centrom (European Wergeland Centre) a ďalšími partnermi.
V bode programu 11.plenárneho zasadania CDPPE, ktorý sa venoval vysokým školám zameraným na štúdium politických vied, informovali delegátov a expertov výboru o Sieti škôl politických štúdií Rady Európy (Council of Europe Network of Schools of Political Studies). Školy Rady Európy, ako zástupcovia neformálneho vzdelávania, v priebehu dvadsiatich piatich rokov zabezpečujú tréningy, ako efektívne viesť spoločnosť k uplatňovaniu demokratických hodnôt v praxi. V tejto súvislosti Rada Európy upriamila pozornosť na spájanie rôznorodosti, inovácií v oblasti vzdelávania a technológií a praktických zručností, čo podľa jej zástupcov dnes aktívne realizujú v dvadsiatich krajinách Európy i mimo nej.  
Osobitnú pozornosť na rokovaniach CDPPE venoval výkonný výbor otázkam  financovania grantovej politiky európskych vysokých škôl a hodnoteniu prebiehajúcich projektov financovaných Európskou rozvojovou bankou (CEB). Od roku 2016 CEB podporila projekty Fínska, Holandska, Litvy, Nemecka, Maďarska, Írska, Švédska, Francúzska a ďalších európskych štátov. 
Na 11.zasadaní CDPPE informovali aj  o spustení nového vzdelávacieho portálu prístupného pre všetky členské štáty Rady Európy.Takmer tristo zdrojov, jedna magisterská trieda a desať samovzdelávacích kurzov pre vzdelávacie inštitúcie, školy, pracovníkov v oblasti školstva, odbornej i širokej verejnosti na novom vzdelávacom portáli Rady Európy pre vzdelávanie on-line. Portál, ktorý bol spustený dvanásteho marca pri príležitosti 70. výročia od začiatku realizácie podujatí organizovaných Radou Európy, predstavili na 11. zasadaní riadiaceho výboru pre vzdelávaciu politiku a prax Rady Európy (CDPPE) 20. marca.Vzdelávací portál, ktorý je dostupný aj na Slovensku, umožní pracovníkom v oblasti vzdelávania v celej Európe spoznať praktické vyučovacie a školiace zdroje vytvorené z iniciatívy Rady Európy. Využitie dostupných zdrojov a rozvoj nových kompetencií, ponúkaných  prostredníctvom kurzov vedených odborníkmi pre oblasť vzdelávania, prispeje k formovaniu demokratickej kultúry v školách. 
Portál sa skladá z troch častí, katalógu všetkých zdrojov Rady Európy určených pre učiteľov, samoštúdia a triedy Master. Zdroje sú anotované v anglickom a francúzskom jazyku s funkciou vyhľadávania témy publikácie, cieľovej skupiny, veku apod. V systéme on-line samoštúdia je v súčasnosti sedem ponúk. Pilotnú triedu Master spustia organizátori  v septembri 2019.
Zdroje uvedené v katalógu portálu je možné konzultovať bezplatne. Odborníci v oblasti vzdelávania a záujemcovia o školenia sa môžu prihlásiť na vzdelávacie kurzy podľa vlastných možností a časového priestoru.
Magisterské kurzy organizuje sekretariát Rady Európy. Záujemcovia sa môžu prihlásiť on-line na interaktívne výmenné kurzy so svojimi trénermi a rovesníkmi. Skúmať budú kľúčové témy v priebehu 3-4 týždňov prostredníctvom aktivít, zdrojov a úloh. Dátumy a postup pri podávaní žiadosti budú zverejňované na portáli Vzdelávanie.
Viac informácií nájdete na stránkach:
Vzdelávací portál Rady Európy pre vzdelávanie online
https://www.coe.int/en/web/portal/home
https://www.coe.int/en/web/education/-/launch-of-the-council-of-europe-education-portal-for-online-learning
	
Odporúčania a závery	
1.	Pravidelná účasť na rokovaniach a diskusiách CDPPE za Slovenskú republiku.
2.	Rozvíjanie medzinárodnej spolupráce medzi krajinami Rady Európy a EÚ.
3.	Zapájanie sa Slovenskej republiky do aktivít CDPPE a EPAN.
4.	Aktívnejšie zapájanie sa do spoločných projektov.	
Očakávaný prínos	
Získané informácie a kontakty budú využité pri plánovaní konferencií, workshopov a nových projektov zameraných na budovanie demokratických kompetencií v školstve na Slovensku.	
Prehľad prinesenej dokumentácie a miesto jej uloženia	
Dokumentácia je uložená na intranete CDPPE formou zdieľaných dokumentov účastníkov 	
Spôsob zverejnenia výsledkov ZPC, prenos získaných informácií	

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva. Správa a fotografie v aktualitách na webovej stránke ŠPÚ a MŠVVŠ SR.	
Súhlasím so zverejnením správy na internete.	
Správu vypracovala: PhDr. Dagmar Vanečková	
Dátum: 28.03.2019	
Správu schválil: prof. PhDr. Ľudovít Hajduk, PhD., riaditeľ ŠPÚ